b'\n_START_ARTICLE_\nBiserica de lemn din S\xc3\xa2ngeorz B\xc4\x83i\n_START_PARAGRAPH_\nBiserica de lemn \xe2\x80\x9eBuna Vestire" din S\xc3\xa2ngeorz-B\xc4\x83i, jude\xc8\x9bul Bistri\xc8\x9ba-N\xc4\x83s\xc4\x83ud dateaz\xc4\x83 din secolul XVIII (1749). Este monument istoric, cod LMI BN-II-m-A-01637.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn cu hramul \xe2\x80\x9eBuna Vestire\xe2\x80\x9d, a\xc8\x99ezat\xc4\x83 pe Valea Corm\xc4\x83ii \xc3\xaen anul 2003 pentru a sluji ca biseric\xc4\x83 pentru a\xc8\x99ez\xc4\x83m\xc3\xa2ntul monahal r\xc3\xa2nduit \xc3\xaen acest loc, face parte din \xc8\x99irul de \xe2\x80\x9ebiserici umbl\xc4\x83toare\xe2\x80\x9d, care dup\xc4\x83 trei str\xc4\x83mut\xc4\x83ri succesive revine la rostul \xc8\x99i locul de\xc8\x9binut dintru \xc3\xaenceput. Documentele de arhiv\xc4\x83 \xc8\x99i o inscrip\xc8\x9bie aflat\xc4\x83 deasupra u\xc8\x99ilor \xc3\xaemp\xc4\x83r\xc4\x83te\xc8\x99ti consemneaz\xc4\x83 t\xc3\xa2rnosirea ei ca m\xc4\x83n\xc4\x83stire \xc3\xaen Valea M\xc4\x83rului, \xc3\xaentre 1749-1751. Inscrip\xc8\x9bia are urm\xc4\x83torul con\xc8\x9binut: \xe2\x80\x9eAcest lucru l-am ispr\xc4\x83vit cu popa Constantin cu ctitorul popa Iacob \xc8\x99i popa Grigore \xc3\xaen anul na\xc8\x99terii lui Hristos 1751\xe2\x80\x9d. Din ancheta magistratului Bistri\xc8\x9bei din anul 1752 afl\xc4\x83m c\xc4\x83 biserica a ridicat-o popa Constantin, zis \xe2\x80\x9eT\xc3\xaen\xc4\x83u\xe2\x80\x9d, \xc3\xaempreun\xc4\x83 cu un fost episcop de R\xc4\x83d\xc4\x83u\xc8\x9bi, Vl\xc4\x83dica Misail, ce este ctitorul bisericii. Aceast\xc4\x83 construc\xc8\x9bie \xc3\xaenlocuie\xc8\x99te un mai vechi l\xc4\x83ca\xc8\x99 de cult, pe care tradi\xc8\x9bia \xc3\xael aminte\xc8\x99te \xc3\xaenc\xc4\x83 de la \xc3\xaenceputul veacului al XVII-lea. _NEWLINE_Sc\xc4\x83pat\xc4\x83 de incendierile c\xc4\x83rora le-au c\xc4\x83zut prad\xc4\x83 multe din m\xc4\x83n\xc4\x83stirile ortodoxe din Transilvania, din ordinul generalului Buccow, \xc3\xaen anul 1761, m\xc4\x83n\xc4\x83stirea de pe Valea Corm\xc4\x83ii r\xc4\x83m\xc3\xa2ne f\xc4\x83r\xc4\x83 c\xc4\x83lug\xc4\x83ri. S\xc3\xa2ngeorzenii, la \xc3\xaendemnul c\xc4\x83lug\xc4\x83rului Macarie, o aduc \xc3\xaen localitate \xc8\x99i o monteaz\xc4\x83 \xc3\xaen gr\xc4\x83dina lui Malin. \xc3\x8en 1820 biserica este tras\xc4\x83 pe t\xc4\x83lpi \xc8\x99i mutat\xc4\x83 pe malul st\xc3\xa2ng al Some\xc8\x99ului, unde a slujit ca biseric\xc4\x83 parohial\xc4\x83 p\xc3\xa2n\xc4\x83 la ridicarea unei noi biserici, \xc3\xaen anul 1999. Dup\xc4\x83 ce \xc3\xaen anul 1994 biserica a fost translatat\xc4\x83 cu c\xc3\xa2\xc8\x9biva metri, pentru a face loc noului edificiu, \xc3\xaen anul 2003 a fost demontat\xc4\x83 \xc8\x99i repus\xc4\x83 pe actualul amplasament._NEWLINE_Prin planimetrie \xc8\x99i elementele decorative, biserica se \xc3\xaenscrie \xc3\xaen seria de biserici de lemn de la mijlocul secolului al XVIII-lea, cuprinz\xc3\xa2nd un altar decro\xc8\x99at cu trei laturi, un naos acoperit de o bolt\xc4\x83 semicilindric\xc4\x83, un pronaos deasupra c\xc4\x83ruia a fost amenajat\xc4\x83 tribuna \xc8\x99i un turn cu o galerie deschis\xc4\x83 \xc8\x99i coiful octogonal. Pronaosul t\xc4\x83v\xc4\x83nit este desp\xc4\x83r\xc8\x9bit de naosul boltit semicilindric, printr-un perete plin. Are trei deschideri la altar. Acoperi\xc8\x99ul \xc3\xaen patru ape, unitar, se sprijin\xc4\x83 pe doi st\xc3\xa2lpi la col\xc8\x9burile altarului. Cu ocazia penultimei str\xc4\x83mut\xc4\x83ri, biserica a primit un pridvor \xc3\xaenchis pe latura vestic\xc4\x83, renun\xc8\x9b\xc3\xa2ndu-se la accesul de pe latura sudic\xc4\x83 a pronaosului. _NEWLINE_Biserica p\xc4\x83streaz\xc4\x83 opere de art\xc4\x83 de o mare valoare, \xc3\xaentre care se remarc\xc4\x83 mai multe icoane ale pictorului Tudor Zugravul, personalitate artistic\xc4\x83 cu remarcabile calit\xc4\x83\xc8\x9bi, format probabil \xc3\xaen una din m\xc4\x83n\xc4\x83stirile n\xc4\x83s\xc4\x83udene, \xc3\xaen prima jum\xc4\x83tate a secolului al XVIII-lea. Icoana \xc3\xaemp\xc4\x83r\xc4\x83teasc\xc4\x83 Deisis, av\xc3\xa2nd pe margine apostolii, are \xc3\xaen partea de jos urm\xc4\x83toarea inscrip\xc8\x9bie de donator: \xe2\x80\x9eAceast\xc4\x83 icoan\xc4\x83 Domnul Hristos \xc3\xaempreun\xc4\x83 cu icoana maicii Precisti le-au f\xc4\x83cut popa Ion dempreun\xc4\x83 cu f\xc3\xa2meia lui Anu\xc8\x9ba, ca s\xc4\x83 le fie lor \xc8\x99i feciorilor lor pomenire \xc3\xaen veci. \xc8\x98i acest pop\xc4\x83 Ion iaste fecioru popii lui Matei din L\xc4\x83pu\xc8\x99u. Tudor Zugravu\xe2\x80\x9d. Celelalte dou\xc4\x83 icoane \xc3\xaenf\xc4\x83\xc8\x9bi\xc8\x99eaz\xc4\x83 pe Maica Domnului cu Pruncul \xc3\xaen bra\xc8\x9be \xc8\x99i Pocrovul Maici Domnului, care de\xc8\x99i nu sunt semnate, apar\xc8\x9bin stilistic aceluia\xc8\x99i autor. _NEWLINE_Alte dou\xc4\x83 icoane, \xc3\x8envierea \xc8\x99i Sf\xc3\xa2ntul Nicolae, poart\xc4\x83 data 1784, fiind opera unui pictor necunoscut._NEWLINE_Epitaful, reprezent\xc3\xa2nd Punerea \xc3\xaen morm\xc3\xa2nt, poart\xc4\x83 inscrip\xc8\x9bia \xe2\x80\x9eToader Gherleanu. Zugr\xc4\x83vit \xc3\xaen S\xc3\xa2ngiorz. Anul 1783, mes\xc8\x9ba \xc3\xaen 24 martie\xe2\x80\x9d. Pictorul era originar din Tiha B\xc3\xa2rg\xc4\x83ului \xc8\x99i a activat \xc3\xaen \xc8\x9aara N\xc4\x83s\xc4\x83udului \xc3\xaentre 1778 \xc8\x99i 1804._NEWLINE_Beneficiind de o foarte atent\xc4\x83 restaurare, biserica \xc8\x99i-a redob\xc3\xa2ndit menirea ini\xc8\x9bial\xc4\x83, salv\xc3\xa2ndu-se astfel de la distrugere un monument important, m\xc4\x83rturie peste veacuri a credin\xc8\x9bei \xc8\x99i dragostei de frumos a oamenilor locului.'